ПРЕДЛОГ ЗАКОНА

**О ИЗМЕНАМА И ДОПУНАМА ЗАКОНА О средњем образовању и васпитању**

**Члан 1.**

У Закону о средњем образовању и васпитању („Службени гласник РС”, бр. 55/13, 101/17, 27/18 – др. закон и 6/20), у члану 36. став 4. после речи: „односно другог законског заступника ученика,”, додају се речи: „националну припадност (изјашњавање о националној припадности није обавезно), индивидуални образовни план,”.

После става 4. додаје се нови став 5. који гласи:

„У поступку уписа ученика у школе за које је прописано полагање пријемног испита којим се проверавају изузетне склоности и способности, средње школе у којима се полажу пријемни испити достављају Министарству следеће податке: име и презиме ученика, име једног родитеља односно другог законског заступника ученика, основна школа у којој је ученик завршио осми разред, односно основна школа коју похађа ученик који није завршио основно образовање и васпитање ако уписује средњу музичку или средњу балетску школу и управни округ коме та школа припада, врста пријемног испита који је ученик положио, број бодова на пријемном испиту (збирно и појединачно, уколико се пријемни испит састоји из више делова), језик на коме је кандидат положио пријемни испит (језик на коме је завршио основно образовање и васпитање или други језик).”

Досадашњи ст. 5-8. постају ст. 6-9.

Досадашњи став 5. који постаје став 6. мења се и гласи:

„Ученици могу да изврше увид у базу из члана 36б став 2. путем портала посвећеног упису у средњу школу, чији садржај ажурира Министарство, уносом своје идентификационе шифре.”

После става 9. додаје се став 10. који гласи:

„Подаци из ст. 4. и 5. прикупљају се из евиденција које основна школа води у складу са Законом и овим законом. Средња школа прикупља резултате пријемног испита у складу са подзаконским актом којим се уређује поступак уписа у средњу школу.”

**Члан 2.**

После члана 36а додаје се члан 36б, који гласи:

„Члан 36б

Обрада података из члана 36. ст. 4. и 5. врши се у циљу остваривања права на образовање и васпитање, односно за сврху спровођења завршног испита на крају основног образовања и васпитања, спровођења пријемног испита за проверу изузетних склоности и способности и поступка уписа ученика у средњу школу и уноса потребних података у одговарајуће регистре у оквиру Јединственог информационог система просвете, уз обезбеђивање заштите података о личности.

Обрада података врши се електронски, у оквиру базе података коју успоставља и којом управља Министарство.

Ближе услове и начин одржавања и администрирања базе података из става 2. овог члана, затим обраде, уноса и ажурирања података који се у базу података уносе, прописује министар.

Приликом обраде података руковалац је у обавези да поштује правила о сразмерности обраде у односу на циљ који се намерава остварити.

Подаци који су предмет обраде чувају се пет година.”

**Члан 3.**

У члану 39. став 3. мења се и гласи:

„Изузетно од става 2. овог члана, ако школа не може да организује наставу страног језика због недовољног броја ученика, школа може да организује комбиновану групу на нивоу два или више различитих разреда која има најмање 15 ученика, односно комбиновану групу на нивоу два или више различитих разреда која има најмање 12 ученика у одељењима за ученике са посебним способностима за филолошке науке, уз сагласност министра.”.

**Члан 4.**

У члану 70. додају се ст. 9-11. који гласе:

„У поступку полагања испита којим се завршава одређени ниво, односно врста образовања (општа матура, стручна и уметничка матура, завршни испит средњег стручног образовања и васпитања), школа доставља Министарству следеће податке: лични подаци о ученику из ст. 2. и 3. овог члана, управни округ коме припада школа коју је ученик завршио, смер гимназије, односно образовни профил који је ученик завршио, матерњи језик, језик на коме је завршио средње образовање и васпитање, индивидуални образовни план, оцене ученика за сваки завршен разред (просек оцена, појединачне оцене и број бодова за сваки завршени разред), број бодова на испиту (збирно и појединачно по испиту), укупан број бодова из средњег образовања и васпитања, да ли је ученик добитник Вукове награде, освојене награде на такмичењима (збирно и појединачно по сваком такмичењу).

Податке из става 9. овог члана школа доставља Министарству почев од школске године од које ће се у школи полагати завршни испит средњег стручног образовања и васпитања, стручна, уметничка и општа матура.

Подаци из става 9. овог члана прикупљају се из евиденција које средња школа води у складу са Законом и овим законом.”

**Члан 5.**

После члана 70. додаје се члан 70а који гласи:

„Члан 70а

Обрада података из члана 70. став 9. овог закона врши се у циљу остваривања права на образовање и васпитање, односно за сврху спровођења државне матуре и поступка уписа ученика у високошколске установе и уноса потребних података у одговарајуће регистре у оквиру Јединственог информационог система просвете, уз обезбеђивање заштите података о личности.

Обрада података врши се електронски, у оквиру базе података коју успоставља и којом управља Министарство.

Ближе услове и начин одржавања и администрирања базе података из става 2. овог члана, затим обраде, уноса и ажурирања података који се у базу података уносе, прописује министар.

Приликом обраде података руковалац је у обавези да поштује правила о сразмерности обраде у односу на циљ који се намерава остварити.

Подаци који су предмет обраде чувају се пет година.”

Члан 6.

Члан 8. Закона о изменама и допунама Закона о средњем образовању и васпитању („Службени гласник РС”, број 6/20) брише се.

**Члан 7.**

**„Закључно са школском 2021/2022. годином у школи се полаже завршни испит за ученике који завршавају средње образовање и васпитање у трогодишњем трајању, у складу са законом.**

**Закључно са школском 2022/2023. годином у школи се полаже матурски испит за ученике који завршавају средње образовање и васпитање у четворогодишњем трајању, у складу са законом.**

**Почев од школске 2022/2023. године у школи се полаже завршни испит средњег стручног образовања и васпитања, у складу са законом.**

**Почев од школске 2023/2024. године у школи се полажу стручна, уметничка и општа матура, у складу са законом.”**

**Члан 8.**

Подзаконски акти из чл. 2. и 5. овог закона (нови члан 36б став 3. и члан 70а став 3.) донеће се у року од две године од дана ступања на снагу овог закона.

До доношења прописа из става 1. овог члана примењују се прописи који су важили до дана ступања на снагу овог закона, ако нису у супротности са овим законом.

**Члан 9.**

**Ступање на снагу**

Овај закон ступа на снагу осмог дана од дана објављивања у „Службеном гласнику Републике Србије”.